En kvinde bankede onsdag aften ind i et autoværn på den Nordjyske Motorvej i sydgående retning ved afkørsel 21 Nørresundby N. Nordjyllands Politi fik anmeldelsen klokken 22:52, efter en forbikørende holdt ind til siden og gjorde politiet opmærksomme på uheldet. Da Nordjyllands Politi kom frem til stedet, virkede kvinden konfus og forvirret, og det var der måske ikke noget at sige til. Bilisten var nemlig stærkt beruset. - Kvinden blæste alkometeret op på over 2,0, Derfor beslaglagde vi hendes ældre Skoda Octavia, der var helt totalskadet, fortæller vagtchef hos Nordjyllands Politi Jess Falberg. Lov om vanvidsbilisme trådte i kraft Bilen blev konfiskeret grundet loven om vanvidsbilisme, der giver myndighederne ret til at beslaglægge køretøjer i tilfælde af, at folk bag rattet kører med en promille på over to. Kvinden er ikke kommet alvorligt til skade som følge af uheldet og har efterfølgende fået taget en blodprøve på skadestuen.

Opsummering:
Alkohol og kørsel i bil er ikke to forenelige ting. Det måtte en kvindelig bilist onsdag aften sande.